علي وزير او محسن داوړ د پوځيانو د وژنې په مقدمه کې جېل ته ولېږل شو
د شمالي او جنوبي وزيرستان څخه د قامي اسمبلۍ منتخب غړي او د پښتون ژغورنې غورځنګ (پي ټي اېم) مخکښ مشران محسن داړو او علي وزير د پوځيانو د وژنې په مقدمه کې عدالت  جېل ته ولېږل، دوي دواړه د وړاندې نه په بله مقدمه کې په جوډيشل ريمانډ بنديوان دي.
د جون په اوومه نېټه پوځ ويلي ؤ د شمالي وزيرستان په خړ کمر علاقه کې په يوه بمي چاؤدنه کې د پوځ درې افسران او يو سرتېری وژل شوي وو. د علي وزیر او محسن داوړ وکیل هارون خان وايي دا دواړه ممبران نن د شورو، چارشنبې په ورځ په پوځ د چاؤدنې په مقدمه کې د بنو د ترهګرۍ ضد عدالت ته وړاندې کړل شو. وي او ای ډيوه سره په خبرو کې هغه وويل دوي ته د دغه مقدمې (اېف ايي ار) ريکارډ نه دی ورکړی شوی او دوي نن عدالت ته خواست وکړو چې د مقدمې ريکارډ ورته وکړی شي. هغه وویل په علي او داوړ د پوځيانو د وژنې تور دی خو دوي په نور تفصيل نه دي خبر چې مقدمه چرته او چا کړې ده. په خړ کمر کې په پوځیانو د چاؤدنې پېښه هغه وخت رامنځته شوې چې محسن داوړ او علي وزير په جېل کې بندي وو. د يادې پېښې په اړوند پوځ يواځې د چاؤدنې او پوځي افسرانو د وژنې خبر ورکړی او د مقدمې په اړوند يې څه نه دی ويلي او نه يې پرې څوک تورن کړي وو. په علي وزير او محسن داړو سره د نهه نورو کسانو د مې د ۲۶ د خړ کمر د پېښې مقدمه هم درج شوې او دوي دواړه په یاده مقدمه کې په جوډيشل ريمانډ د پېښور په جېل کې بنديوان دي. علي وزير په وروستي ځل د ګل، دوشنبې په ورځ عدالت ته وړاندې کړی شوی او د ضمانت دپاره يې سبا د زيارت، پنجشنبې په ورځ په خواست اورېدنه کيږي. د خړ کمر د پېښې په مقدمه کې علي وزير ته د بيا اورېدنې دپاره د جون ۲۷ نېټه ورکړل شوې ده. په ياده مقدمه کې محسن داوړ نن عدالت ته وړاندې کړی شوی او عدالت هغه ته د بلې اورېدنې دپاره د جولایۍ درېمه نېټه ورکړې ده. پرون د بنو يو عدالت د پي ټي اېم هغه ۱۸ بندیوان غړي په ضمانت خوشي کړي څوک چې د خړ کمر د پېښې وروسته د احتجاجونو کولو په مهال نيول شوي وو.